CELEX: 32019R1870
Language: lt
Date: 2019-11-07 00:00:00
Title: Komisijos reglamentas (ES) 2019/1870 2019 m. lapkričio 7 d. kuriuo dėl didžiausios leidžiamosios eruko rūgšties ir cianido rūgšties koncentracijos tam tikruose maisto produktuose iš dalies keičiamas ir ištaisomas Reglamentas (EB) Nr. 1881/2006 (Tekstas svarbus EEE)

8.11.2019   
               
               
                  LT
               
               
                  Europos Sąjungos oficialusis leidinys
               
               
                  L 289/37
               
            
         KOMISIJOS REGLAMENTAS (ES) 2019/1870
         2019 m. lapkričio 7 d.
         kuriuo dėl didžiausios leidžiamosios eruko rūgšties ir cianido rūgšties koncentracijos tam tikruose maisto produktuose iš dalies keičiamas ir ištaisomas Reglamentas (EB) Nr. 1881/2006
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
         kadangi:
         
                     (1)
                  
                  
                     Komisijos reglamentu (EB) Nr. 1881/2006 (2) nustatyta didžiausia leidžiamoji tam tikrų teršalų koncentracija maisto produktuose, įskaitant eruko rūgšties koncentraciją tam tikruose maisto produktuose;
                  
               
                     (2)
                  
                  
                     2016 m. rugsėjo 21 d. Europos maisto saugos tarnybos (EFSA) Teršalų maisto grandinėje mokslinė grupė (CONTAM) priėmė mokslinę nuomonę dėl eruko rūgšties pašaruose ir maiste (3). EFSA nustatė, kad leidžiamoji eruko rūgšties paros dozė (LPD) yra 7 mg/kg kūno masės. Nustatyta, kad su maistu šios medžiagos daugiausia suvartoja kūdikiai ir kiti vaikai, o suvartojamas kiekis viršija LPD. Tai gali reikšti didelio eruko rūgšties poveikio jauniems asmenims pavojų;
                  
               
                     (3)
                  
                  
                     iš duomenų apie eruko rūgštį augaliniuose aliejuose ir riebaluose matyti, kad mažesnę šios rūgšties koncentraciją daugelyje augalinių aliejų ir riebalų galima užtikrinti vadovaujantis gerąja patirtimi, pvz., naudojant tų veislių augalus, kuriuose yra mažai eruko rūgšties. Todėl tikslinga aliejams taikomą didžiausią leidžiamąją koncentraciją sumažinti iki Maisto kodekse nustatytos koncentracijos mažai eruko rūgšties turinčiam rapsų aliejui (4), išskyrus judrų aliejų, garstyčių aliejų ir agurklių aliejų;
                  
               
                     (4)
                  
                  
                     dėl judrų aliejaus, garstyčių aliejaus ir agurklių aliejaus yra pateikta įrodymų, kad vadovaujantis gerąja patirtimi neįmanoma užtikrinti mažesnės koncentracijos, nes nėra šių rūšių veislių augalų, iš kurių išgautuose aliejuose eruko rūgšties būtų mažiau nei didžiausia leidžiamoji koncentracija, kurią siūloma taikyti kitiems aliejams. Dėl šios priežasties ir atsižvelgiant į tai, kad šių aliejų poveikis žmonėms yra mažiau svarbus nei kitų aliejų, didžiausia leidžiamoji eruko rūgšties koncentracija judrų aliejuje, garstyčių aliejuje ir agurklių aliejuje neturėtų būti keičiama. Be to, siekiant išvengti mažųjų ir labai mažų įmonių uždarymo kai kuriose valstybėse narėse, tikslinga didžiausios leidžiamosios koncentracijos reikalavimo netaikyti mažais kiekiais vietoje gaminamam ir vartojamam garstyčių aliejui, jei tam pritaria kompetentinga institucija;
                  
               
                     (5)
                  
                  
                     atsižvelgiant į tai, kad augaliniams aliejams ir riebalams nustatyta didžiausia leidžiamoji koncentracija taip pat yra taikoma aliejams, kurie naudojami kaip maisto produktų sudedamoji dalis, maisto produktams, į kuriuos pridėta augalinių aliejų ir riebalų, skirtos didžiausios leidžiamosios eruko rūgšties koncentracijos nustatyti nereikia;
                  
               
                     (6)
                  
                  
                     kadangi garstyčiose yra didelė eruko rūgšties koncentracija, kyla pavojus, kad vartojant garstyčias gali būti suvartojama daug eruko rūgšties. Todėl tikslinga nustatyti didžiausią leidžiamąją eruko rūgšties koncentraciją garstyčiose;
                  
               
                     (7)
                  
                  
                     didžiausia leidžiamoji eruko rūgšties koncentracija pradinio ir tolesnio maitinimo kūdikių mišiniuose jau nustatyta Komisijos deleguotajame reglamente (ES) 2016/127 (5). Siekiant aiškumo didžiausia leidžiamoji eruko rūgšties koncentracija pradinio ir tolesnio maitinimo kūdikių mišiniuose, nustatyta Komisijos reglamentu (EB) Nr. 1881/2006, turėtų būti išbraukta;
                  
               
                     (8)
                  
                  
                     Komisijos reglamente (ES) 2017/1237 (6) nenustatytas joks didžiausios leidžiamosios cianido rūgšties koncentracijos matavimo vienetas. Todėl yra tikslinga ištaisyti šią klaidą, kad būtų užtikrintas teisinis tikrumas;
                  
               
                     (9)
                  
                  
                     todėl Reglamentas (EB) Nr. 1881/2006 turėtų būti atitinkamai iš dalies pakeistas;
                  
               
                     (10)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1881/2006 priedas iš dalies keičiamas pagal šio reglamento I priedą.
         
         
            2 straipsnis
            Reglamento (EB) Nr. 1881/2006 priedas ištaisomas pagal šio reglamento II priedą.
         
         
            3 straipsnis
            Šio reglamento priede išvardyti maisto produktai, kurie buvo teisėtai pateikti rinkai prieš įsigaliojant šiam reglamentui, gali likti rinkoje iki minimalaus tinkamumo vartoti termino arba suvartojimo termino.
         
         
            4 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 7 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 37, 1993 2 13, p. 1.
         
            (2)  2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).
         
            (3)  EFSA Journal 2016;14(11):4593.
         
            (4)  Standartas įvardytiems aliejams (CODEX STAN 210-1999), Maisto kodeksas.
         
            (5)  2015 m. rugsėjo 25 d. Komisijos deleguotasis reglamentas (ES) 2016/127, kuriuo Europos Parlamento ir Tarybos reglamentas (ES) Nr. 609/2013 papildomas specialiaisiais pradinio ir tolesnio maitinimo kūdikių mišinių sudėties ir informacijos apie juos teikimo reikalavimais ir su kūdikių bei mažų vaikų maitinimu susijusios informacijos teikimo reikalavimais (OL L 25, 2016 2 2, p. 1).
         
            (6)  2017 m. liepos 7 d. Komisijos reglamentas (ES) 2017/1237, kuriuo dėl didžiausio leidžiamo cianido rūgšties kiekio rinkai pateiktuose galutiniam vartotojui skirtuose neperdirbtuose, sveikuose, smulkintuose, maltuose, skaldytuose, kapotuose abrikosų branduoliuose iš dalies keičiamas Reglamentas (EB) Nr. 1881/2006 (OL L 177, 2017 7 8, p. 36).
      
      
         
            I PRIEDAS
            Reglamento (EB) Nr. 1881/2006 priedo 8 dalies 8.1 įrašas pakeičiamas taip:
            
                        Maisto produktai (1)
                        
                     
                     
                        Didžiausia leidžiamoji koncentracija g/kg
                     
                  
                        „8.1
                     
                     
                        
                           Eruko rūgštis, įskaitant eruko rūgštį, chemiškai sujungtą riebaluose
                        
                     
                     
                         
                     
                  
                        8.1.1
                     
                     
                        Augaliniai aliejai ir riebalai, pateikiami rinkai galutiniam vartotojui arba naudoti kaip maisto produktų, išskyrus judrų aliejų, garstyčių aliejų ir agurklių aliejų, sudedamąją dalį
                     
                     
                        20,0
                     
                  
                        8.1.2
                     
                     
                        Judrų aliejus, garstyčių aliejus (1) ir agurklių aliejus
                     
                     
                        50,0
                     
                  
                        8.1.3
                     
                     
                        Garstyčios (uždaras)
                     
                     
                        35,0
                     
                  
               (1)  Kompetentingai institucijai pritariant didžiausia leidžiamoji koncentracija netaikoma vietoje gaminamam ir vartojamam garstyčių aliejui.“
         
      
      
         
            II PRIEDAS
            Reglamento (EB) Nr. 1881/2006 priedo 8 dalies 8.3 įrašas pakeičiamas taip:
            
                        Maisto produktai (1)
                     
                     
                        Didžiausia leidžiamoji koncentracija (mg/kg)
                     
                  
                        „8.3
                     
                     
                        
                           Cianido rūgštis, įskaitant cianido rūgštį, chemiškai sujungtą cianogeniniuose glikoziduose
                        
                     
                     
                         
                     
                  
                        8.3.1
                     
                     
                        Rinkai pateikti galutiniam vartotojui skirti neperdirbti, sveiki, smulkinti, malti, skaldyti, kapoti abrikosų branduoliai (54) (55)
                     
                     
                        20,0
                     
                  
               (1)  „Neperdirbti produktai“, kaip apibrėžta 2004 m. balandžio 29 d. Europos Parlamento ir Tarybos reglamente (EB) Nr. 852/2004 dėl maisto produktų higienos (OL L 139, 2004 4 30, p. 1).
            
               (2)  „Pateikimas rinkai“ ir „galutinis vartotojas“, kaip apibrėžta 2002 m. sausio 28 d. Europos Parlamento ir Tarybos reglamente (EB) Nr. 178/2002, nustatančiame maistui skirtų teisės aktų bendruosius principus ir reikalavimus, įsteigiančiame Europos maisto saugos tarnybą ir nustatančiame su maisto saugos klausimais susijusias procedūras (OL L 31, 2002 2 1, p. 1).“